GC ปักธงรายได้ปีนี้โต 10% หลังครึ่งปีแรกดีเกินคาด
GC ปักธงรายได้ปีนี้โต 10% หลังครึ่งปีแรกดีเกินคาด เนื่องจากผู้ผลิตในประเทศหลายรายปิดซ่อมบำรุงโรงงาน 
19 ส.ค. 2559

นายสมชาย คุลีเมฆิน ประธานกรรมการบริหาร บริษัท โกลบอล คอนเน็คชั่นส์ จำกัด (มหาชน) หรือ GC เปิดเผยว่า บริษัทปรับเป้าหมายกำไรสุทธิปีนี้เป็นเติบโตราว 10% จากเดิมที่คาดว่ากำไรสุทธิจะใกล้เคียงกับปีก่อนที่ 79.30 ล้านบาท หลังจากที่ช่วงครึ่งปีแรกมีการเติบโตมาแล้ว 10% เนื่องจากในช่วงที่ผ่านมาผู้ผลิตในประเทศหลายรายได้ปิดซ่อมบำรุงโรงงาน ส่งผลให้สินค้าในตลาดปรับตัวลดลง และบริษัทสามารถนำสินค้าเข้ามาในราคาที่ต่ำกว่าสินค้าในประเทศ จึงสามารถแข่งขันได้ และมีมาร์จิ้นที่ดีขึ้นด้วย โดยในปีนี้คาดว่าอัตรากำไรสุทธิจะอยู่ที่ 2.55% ใกล้เคียงกับช่วงครึ่งปีแรก แต่อยู่ในระดับที่สูงกว่าปีก่อนที่ทำได้ 2.17%
นอกจากนี้ บริษัทยังมั่นใจว่ารายได้ปีนี้จะเติบโตตามเป้าหมายที่ 8-10% หลังครึ่งปีแรกบริษัทสามารถเติบโตได้แล้ว 10% โดยยังเน้นการดูแลลูกค้าผู้แปรรูปผลิตภัณฑ์จากเม็ดพลาสติกที่มีอยู่กว่า 2 พันราย จากผู้ผลิตในอุตสาหกรรมทั้งหมดกว่า 3 พันราย โดยมีการเสนอผลิตภัณฑ์ใหม่ๆ และเสนอบริการใหม่ๆ ให้กับลูกค้าเพิ่มขึ้นอย่างต่อเนื่อง
บริษัทยังคงมั่นใจว่าในช่วงครึ่งปีหลังจะมีการเติบโตอย่างต่อเนื่อง จากกลยุทธ์ที่ดี และมีสินค้าในราคาที่สามารถแข่งขันได้
“ในช่วงที่ผ่านมาเราจะเห็นได้ว่าเศรษฐกิจยังคงมีชะลอตัวอยู่ และเอกชนเองก็ใช้กำลังการผลิตไปเพียง 60% กว่าๆ เท่านั้น ขณะที่อุตสาหกรรมยานยนต์ก็ยังไม่ได้ฟื้นตัวขึ้น แต่ด้วยช่วงจังหวะที่ดี และเราชำนาญในเรื่องของการบริหารจัดการสินค้าสินค้าอยู่แล้ว เราจึงสามารถนำเข้าสินค้าที่ราคาสามารถแข่งขันได้ ในช่วงระยะเวลาที่โรงงานในประเทศมีการปิดซ่อมบำรุง และสินค้าในประเทศไม่เพียงพอต่อความต้องการ ทำให้ยอดขายเราโต และมีมาร์จิ้นที่ดีด้วย จะเห็นได้จากผลประกอบการในแง่รายได้ และกำไรที่เติบโตไปในทิศทางเดียวกันที่ 10%” นายสมชาย กล่าว